Document ID: 31991L0225

NEUVOSTON DIREKTIIVI,
annettu 27 päivänä maaliskuuta 1991,
moottoriajoneuvojen ja niiden perävaunujen katsastusta koskevan jäsenvaltioiden lainsäädännön lähentämisestä annetun direktiivin 77/143/ETY muuttamisesta (91/225/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 75 artiklan,
ottaa huomioon komission ehdotuksen (),
ottaa huomioon Euroopan parlamentin lausunnon (),
ottaa huomioon talous- ja sosiaalikomitean lausunnon (),
sekä katsoo, että
neuvosto ja neuvostossa kokoontuneet jäsenvaltioiden hallitusten edustajat ovat antaneet päätöslauselman liikenneturvallisuudesta (),
direktiivissä 77/143/ETY () säädetään tiettyjen tieliikenteen ajoneuvojen määräaikaisesta katsastuksesta,
tällä hetkellä katsastusnormit ja -menetelmät poikkeavat toisistaan eri jäsenvaltioissa ja tämä seikka vaikuttaa jäsenvaltioissa liikkuvien katsastettujen ajoneuvojen turvallisuus- ja ympäristönsuojelunormien vastaavuuteen; lisäksi se todennäköisesti vaikuttaa eri jäsenvaltioiden kuljetusyritysten kilpailun edellytyksiin,
yhteisön vähimmäisnormit ja -menetelmät direktiivin 77/143/ETY liitteessä II lueteltuja kohtia koskevaa katsastusta varten olisi tästä syystä määriteltävä neuvoston antamilla erillisillä direktiiveillä,
kansalliset normit pysyvät voimassa siirtymävaiheen ajan sellaisten kohtien osalta, joita erilliset direktiivit eivät koske, ja
erillisissä direktiiveissä säädettävät normit ja menetelmät on voitava mukauttaa nopeasti tekniikan kehitykseen ja tähän tarvittavien toimenpiteiden täytäntöönpanon helpottamiseksi on toteutettava menettely jäsenvaltioiden ja komission välistä läheistä yhteistyötä varten katsastuksen mukauttamista tekniikan kehitykseen käsittelevässä komiteassa; direktiiviä 77/143/ETY on sen vuoksi muutettava vastaavasti,
ON ANTANUT TÄMÄN DIREKTIIVIN:
1 artikla
Lisätään direktiiviin 77/143/ETY seuraavat artiklat:
"5 a artikla
1. Neuvosto antaa määräenemmistöllä komission ehdotuksesta liitteessä II lueteltuihin kohtiin liittyvässä katsastuksessa noudatettavien vähimmäisnormien ja -menetelmien määrittelemiseksi tarvittavat erityisdirektiivit.
2. Muutokset, jotka ovat tarpeen erityisdirektiiveissä määriteltyjen normien ja menetelmien mukauttamiseksi tekniikan kehitykseen, on annettava 5 b artiklassa säädettyä menettelyä noudattaen.
5 b artikla
1. Komissiota avustaa ajoneuvojen katsastusta koskevan direktiivin mukauttamista tekniikan kehitykseen käsittelevä komitea, jäljempänä "komitea", ja jossa on jäsenvaltioiden edustajat ja puheenjohtajana komission edustaja.
2. Komitea vahvistaa työjärjestyksensä.
3. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.
4. a) Komissio päättää suunnitelluista toimenpiteistä, jos ne ovat komitean lausunnon mukaiset.
b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä.
Jos neuvosto ei ole ratkaissut asiaa kolmen kuukauden kuluessa siitä kun asia tuli vireille neuvostossa, komissio tekee päätöksen ehdotetuista toimenpiteistä."
2 artikla
1. Jäsenvaltioiden on komissiota kuultuaan annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset ennen 1 päivää tammikuuta 1992. Niiden on ilmoitettava tästä komissiolle viipymättä.
2. Edellä 1 kohdassa tarkoitetuissa jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi on osoitettu kaikille jäsenvaltioille.
Tehty Brysselissä 27 päivänä maaliskuuta 1991.

Labels: 8
15